澳門手信丨三盞燈晶記餅家53年老字號本地人日日食 純手工CP值高
澳門的晶記餅家已有50多年歷史,代代相傳,真材實料,堅持手工製作,裝修樸素,包裝簡單,價格實惠,技藝細膩,承載無數澳門人的舊時回憶。
從紅街市到三盞燈,澳門人都認識它
眾所周知,為食妹經常都出沒喺三盞燈附近覓食。而就喺某日為食妹正同攝影大哥「橫掃街頭」嘅時候,有兩位路過嘅買餸阿姨強力推薦我哋去呢間開咗半個世紀嘅餅家。👇👇👇
為食妹過嚟打卡嘅時候係工作日嘅下午, 完全估唔到呢個時間都會有咁多街坊過嚟買餅。聽街坊講呢度開咗50幾年,以前鋪頭係喺紅街市,後來搬嚟三盞燈。
嚟呢度買餅嘅都係老街坊,個個都食咗幾十年「晶記」嘅餅,每日買餸過嚟買翻半磅,放喺屋企送茶當早餐、零食。「晶記」嘅餅,好似已經成為咗佢哋生活中嘅一部分。
鋪頭絕大部分嘅餅點都係純手工製作,53年來,「晶記」一直用佢哋嘅堅守住澳門呢一份「人情味」,代代相傳生生不息,每一啖都仲係舊陣時嘅好滋味。
專做廣式經典餅點,識食街坊買啲乜👇👇👇
光酥餅、加蛋餅、雞仔餅、老婆餅、老公餅……呢度嘅品種非常齊全,專注做經典傳統嘅廣式餅點,行到街口已經聞到一陣飄香。係街坊嘅熱情「推薦」下,為食妹買咗幾隻嚟試~
1. 光酥餅
講到「晶記」,最出名嘅一定係佢嘅光酥餅,街坊話嚟遲咗都買唔到!其實鋪頭嘅光酥餅有黃糖同白糖兩隻味,其中黃糖光酥餅係最經典最多人買嘅存在。
「晶記」嘅光酥餅,扎實得嚟又鬆軟,糖香十足。夠曬乾身,食落「啃頸」先係光酥餅嘅靈魂所在,配翻壺靚茶就非常完美~
除咗黃白光酥餅,老闆專登送咗一個「菠蘿餅」俾我試下味,查實菠蘿餅嘅口感同光酥餅差不多,不過造型比較別緻,同埋蛋味比較重,推薦指數五粒星,算得上係「晶記」嘅遺珠!
2. 加蛋餅
最出名係光酥餅,而最受歡迎嘅就係加蛋餅,為食妹係呢度邊睇邊影個幾鐘,發現嚟買餅嘅街坊幾乎人手半磅加蛋餅~
細細粒嘅蛋餅依然係真材實料,口感非常扎實,食落又幾鬆軟,最緊要係蛋味非常香,未食都聞到一陣蛋香味,試咗之後更係忍唔住食完一個又一個!
3. 雞仔餅
雞仔餅喺廣東家喻戶曉,而「晶記」嘅雞仔餅同樣喺澳門家喻戶曉。雞仔餅第一啖酥脆,第二啖煙韌,第三啖甘香。鹹中帶甜,耐人尋味。
4. 老婆餅&老公餅
老婆餅同老公餅都係街坊嘅推薦,老婆餅老公餅呢兩款餅都一樣係皮薄餡靚,甜老婆餅、鹹老公餅,大家可以根據口味嚟選擇~
小眾寶藏手信推薦,送禮自留一樣得
其實「晶記」除咗做街坊街里最中意嘅餅點之外,仲有好多經典嘅澳門手信,例如杏仁餅、蛋卷鳳凰卷、澳門四寶之類,手信嘅種類一樣係多到數不勝數。👇👇👇
不過呢度嘅出品都係天然無添加,買翻去要盡快食喔!
一邊食一邊同老闆傾計,了解到嚟幫襯嘅大部分都係港澳居民,嚟買手信嘅顧客會比較少,但其實除咗澳門嗰幾個比較出名嘅牌子,「晶記」都係一個唔錯嘅選擇。
雖然呢度只有樸素嘅裝修,只有簡單嘅包裝,但係卻53年如一日咁堅守住最細膩嘅技藝,最實惠嘅價格,保持住最初嘅味道,送出嘅唔止係一份來自澳門嘅手信,仲係一份來自澳門嘅「人情味」。
晶記餅家
地址:澳門新橋盧九街1號A地下(三盞燈步行100m)
營業時間:07:00-18:30
【本文獲「
」授權轉載。】